पाएं अपने शहर की ताज़ा ख़बरें और फ्री ई-पेपरडाउनलोड करें
हिसार । नगर निगम की वार्डबंदी के खिलाफ हाईकोर्ट का दरवाजा खटखटाने वाले अब एकमत नहीं है।याचिकाकर्ताओं में मतभेद उभर आए हैं। चुनाव जीतने वाले एक पार्षद याचिका को वापस लेना चाहते हैं। वहीं चुनाव हारने वाले कुछ याचिकाकर्ता अदालत में अपने पक्ष को मजबूती प्रदान करने के लिए तथ्य बटोरने में लगे हैं। इस पर पंजाब एवं हरियाणा उच्च न्यायालय में 15 जुलाई को सुनवाई होनी है।
नगर परिषद के पूर्व अध्यक्ष बिहारीलाल राड़ा, पूर्व पार्षद पंकज दीवान, अनिल जैन टीनू, बीर सिंह ख्यालिया समेत 9 व्यक्तियों ने 11 फरवरी को उच्च न्यायालय में याचिका दायर कर कहा था कि हिसार नगर निगम की वार्डबंदी गलत है। वार्डों का गठन 2001 की जनगणना के आधार पर किया गया जबकि 2011 की जनगणना के आधार पर होना चाहिए था।
इसी तरह की याचिका पंचकूला, पानीपत और रोहतक के लोगों ने भी दायर की थी। याचिकाओं पर सुनवाई चल रही थी कि निगम चुनाव घोषित हो गए। दूसरी तरफ हाईकोर्ट ने तमाम याचिकाओं पर सुनवाई के लिए 15 जुलाई की तारीख निर्धारित कर दी। इस घटनाक्रम के बाद 2 जून को प्रदेशभर की सात निगमों में चुनाव हुए और 4 जून को परिणाम घोषित हो गए।
चुनावी नतीजे आने के बाद अब परिस्थितियां बदल गई है। याचिकाकर्ताओं में मतभेद उभर आए है। इसकी एक बड़ी वजह है। दरअसल, हिसार शहर से याचिका दायर करने वाले 9 व्यक्तियों में से चार लोगों ने निगम चुनाव लड़ा। अनिल जैन टी नू के अलावा पंकज दीवान की पत्नी शालू दीवान चुनाव जीतकर पार्षद बन गए।
वहीं परिषद के पूर्व अध्यक्ष बिहारीलाल राड़ा की पत्नी कृष्णा राड़ा और पूर्व पार्षद उषा अठवाल का बेटा अनूप अठवाल चुनाव हार चुके हैं। एडवोकेट लाल बहादुर खोवाल का कहना है कि अगर 9 याचिकाकर्ताओं में से एक भी व्यक्ति याचिका को जारी रखना चाहता है तो सुनवाई चलेगी।
राज्य निर्वाचन आयुक्त धर्मवीर की तरफ से निर्वाचित पार्षदों को जारी अधिसूचना में एक विशेष टिप्पणी है, जिससे नवनिर्वाचित पार्षदों में हलचल मची हुई है। अधिसूचना में पांच सिविल याचिकाओं का जिक्र करते हुए कहा गया है कि यह चुनाव इन याचिकाओं के अंतिम निर्णय पर निर्भर होगा।
किसने क्या कहा
मैं पहले से याचिका के हक में नहीं था। 21 मई को पिछली तारीख पर भी याचिका वापस लेने को लेकर चर्चा हुई थी मगर तब बात नहीं बन पाई। अब चुनाव के बाद साथियों से सलाह मशविरा हुआ है। अधिकांश लोग याचिका वापस लेने पर सहमत है।
अनिल जैन टीनू
याचिका वापस लेने का कोई विचार नहीं है। अब अदालत को फैसला करना है। वैसे भी चुनाव के दौरान कई ऐसे तथ्य सामने आए हैं, जिन्हें लेकर याचिका दायर हुई थी। सैकड़ों ऐसे मतदाता है, जिनके वोट किसी वार्ड में है और मतदान किसी वार्ड में हुआ। बिहारीलाल राड़ा
मुझे न्यायपालिका पर पूरा भरोसा है। याचिका को वापस लेने पर अभी कोई फैसला नहीं हुआ है। इस बारे में अधिवक्ताओं से विचार विमर्श किया जाएगा। हमारी याचिका चुनाव घोषित होने से पहले दायर हुई थी।।
पंकज दीवान
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva hin_Deva hin_Deva mai_Deva zho_Hant eng_Latn